Also in dem Adelaide hemmers wieder mol so richtig easy gno. Guat wenn eigentlich scho nit… Aber wia gseit simmer recht lang döt gsi wega Oschtara. Und das eigentlich nur drum, wüll über dia Täg glaub alli…aber würklich alli Aussies gön go Campa. Miar hen mit Glück no a Plätzli uf ama Camping kriagt und so hemmer beschlossa dia Täg grad döt z verbringa. Miar hen dia Stadt biz erkundet und sogar dr Eti isch mol wieder gera go shoppa!!! Das kunnt so  ziehmlich eimol pro Dekada vor. Und z coola isch jo au no gsi, dass dia döt so na Food Market hen wos alles frischi Sacha git. Noch drei Mönet Woolies und Coles (quasi Migros und Coop) hets wieder mol was ganz leckers geh. Döt hets zum Bispiel Appenzeller oder Gruyere geh und susch no so frischa Kääs, jede Menge Fleisch und z geilschta isch jo gsi. As het a schwizer Bäcker gha. I het nia denkt, dass i mol a so na schiss Freud amana Zopf han. Zum das ganza no biz abrunda hemmer üs au no grad je a  Cremeschnitta inagjettet. A Traum!!! I weiss i weiss das het ma dahai jo zur Genüge. Aber irgendwenn ischs scho mol lässig zum wieder mol was vo "dahai" z essa. Jo das sind so dia kulinarischa Höhaflüg gsi wo miar döt hen dörfa gnüssa.